Mihál, Jozef, poslanec NR SR (2015-09-18):
Dobrý deň prajem. Vážená pani predsedajúca, vážený pán minister, kolegyne, kolegovia, vážení prítomní, ja len stručne. Rozumiem tomu, že je potrebné implementovať smernicu Európskej únie do nášho práva, do našej legislatívy, obávam sa však, že v tomto prípade ide, ako niekedy už aj je to obvyklé, o určitú nadprácu, a okrem toho, že sa reagovalo na smernicu, tak sa – znova a znova – využila príležitosť na to, ako zvyšovať pokuty, zavádzať pokuty v zákone o inšpekcii práce, získať do rúk nový bič na firmy, ktoré zamestnávajú ľudí, a takýmto spôsobom určite neprispejeme k zvýšeniu zamestnanosti v Slovenskej republike, k tvorbe nových pracovných miest ani k tomu, aby rástli platy tým, ktorí zamestnaní sú. Ja, samozrejme, nemôžem mať nič proti tomu, aby sa bojovalo proti praxi, ktorá sa tu rozmohla od novely, ktorú ste urobili v roku 2013 v Zákonníku práce, pán minister, kedy agentúry dočasného zamestnávania alebo aj subjekty, ktoré nimi nie sú, ale v podstate robia to, čo robia agentúry, sa jednoducho presťahovali po sprísnení nášho Zákonníka práce, jednoducho sa presťahovali do Českej republiky, založili si firmy niekde v Brne alebo niekde inde na Morave, v Ostrave, aby to bolo blízko na Slovensko, a jediným cieľom takejto firmy je, aby v súlade s českou legislatívou lacnejším spôsobom, bez odvodov z dohôd napríklad, zamestnávala Slovákov len a len s tým cieľom, aby potom títo Slováci boli de facto zamestnaní vo firmách na Slovensku. Samozrejme, obchádzal sa tým Zákonník práce, čiže zdôrazňujem ešte raz, nemožno nič mať proti tomu, aby takejto praxi bola zaťatá hlava, ale opakujem ešte raz, ja mám z tohto zákona zlý pocit a zlý pocit ho budú mať aj tí, ktorí podnikajú, ktorí zamestnávajú ľudí, pretože čo iné si môžu pomyslieť, keď sa pozrú, čl. 3, zákon o inšpekcii, ďalšie a ďalšie pokuty. Miesto toho, aby inšpektoráty práce preventívne pôsobili, aby školili zamestnávateľov, aby im vysvetľovali, ako a čo majú robiť, pokuty, pokuty, pokuty. To je vaša cesta, to je vaše riešenie. Tak ako včera, tak ako včera pripomeniem, že keď sa chce, tak sa to dá, a to dokonca aj zo strany vás, resp. vašej vlády. Keď ide o športovcov, tak tu máme v zákone o športe malý Zákonník práce pre športovcov, ktorý je, nazval by som ho, ľahký, zrozumiteľný, jasný, a výsledkom bude to, že v športových kluboch budú zamestnávať či profišportovcov, alebo športových odborníkov komfortnejším spôsobom, ako to možno bolo doteraz. Ak je možné takýto malý Zákonník práce urobiť pre športovcov, prečo by nemalo byť možné urobiť takýto odľahčený Zákonník práce pre drobného podnikateľa, živnostníka, ktorý by zamestnal dvoch-troch ľudí, dal im prácu? Ale za súčasného právneho stavu, kedy musí podľa Zákonníka práce dodržať ix povinností, a keď mu niečo unikne, a jemu unikne častokrát veľa, pretože na to nemá aparát ako vo veľkej firme, ktorá zamestnáva tisícku ľudí. Nemá aparát na to, aby sledoval tie legislatívne zmeny, sledoval všetky tie povinnosti, tú byrokraciu, ktorou je zaťažená firma, ktorá zamestnáva čo len jedného, ja tomu hovorím, malého „dohodárika“. Len pripomeniem, už len, už len pri jednom dohodárovi s úväzkom povedzme pol hodiny mesačne musí mať tá firma zabezpečeného bezpečnostného technika napríklad, pracovnú zdravotnú službu najnovšie a ďalšie a ďalšie veci. Keď sa o 5 minút omešká s prihlásením toho dohodárika do Sociálnej poisťovne, podľa zákona ide o nelegálne zamestnávanie a podľa tohto zákona v nadväznosti na zákon o inšpekcii práce má pokutu najmenej 2-tisíc eur za obyčajnú ľudskú chybu. A častokrát je možno sporné, či za to môže ten zamestnávateľ, ktorý o päť minút neskôr prihlásil, alebo informačný systém Sociálnej poisťovne. Zavádzate pokuty v zákone o inšpekcii práce. Akú pokutu ste, pán minister, vymysleli pre Finančnú správu, ktorá nedodržala zákon o sociálnom poistení a s obrovským omeškaním zaslala údaje z daňových priznaní Sociálnej poisťovni s cieľom, aby Sociálna poisťovňa k 1. 7. určila, ktorí živnostníci a ďalší SZČO sú alebo nie sú povinne poistení, a aké majú platiť odvody do Sociálnej poisťovne? Akú pokutu dostal prezident Finančnej správy pán Imrecze za to, že si takýmto brutálnym spôsobom nesplnila Finančná správa svoju základnú povinnosť, o ktorej vedela tri roky dopredu? Akú pokutu dostala Finančná správa? Odpoviem si sám. Žiadnu. Ešte minister financií, naopak, zastával prezidenta Finančnej správy, aký je on šikovný. A za to môže nejaký nešťastný úradník, ktorý zle stlačil nejaké tlačítko. Houbeles! Keď raz dva alebo tri mesiace mešká Finančná správa so zaslaním údajov do Sociálnej poisťovne, tak za to určite nemôže nejaký, s prepáčením, treťoligový úradník, ktorý tam niekde mačká nejaké tlačítka. Čiže pokiaľ si vaša vláda, resp. jej inštitúcie neplnia svoje povinnosti, tak kľud a pohoda. Pokiaľ si v drobnosti nesplní svoju povinnosť nejaký živnostník alebo drobný podnikateľ, o päť minút neskôr prihlási zamestnanca do Sociálnej poisťovne, bez milosti pokuta 2-tisíc eur, pretože je podvodník. Toto je váš prístup a s takýmto istým prístupom ste urobili aj zákon o cezhraničnej spolupráci pri vysielaní zamestnancov! Ďakujem.